**--- śrī-lāḍileyāṣṭakam ---**

śrīmad-vrajeśa-tanayaṁ dhṛta-mānavāṅgaṁ

sarvāṅga-sundara-varaṁ kati-pīta-vastram |

brahmādi-deva-muni-vandya-padāravindaṁ

śrī-lāḍileya-lalitaṁ satataṁ bhajāmi ||1||

tiryag-kirīṭa-mukuṭaṁ vana-mālayā vai

saṁśobhamāna-vapuṣaṁ hasatekṣaṇāḍhyam |

dedīpyamāna-makarākṛti-kuṇḍalaṁ ca

śrī-lāḍileya-lalitaṁ satataṁ bhajāmi ||2||

ānamra-jānu-yugalaṁ vraja-bhūmikāyām

utthāya dakṣiṇa-karaṁ sasarīsṛpantam |

pādāravinda-yugale dhṛta-nūpuraṁ ca

śrī-lāḍileya-lalitaṁ satataṁ bhajāmi ||3||

kaumāra-darśita-sukhaṁ vapuṣā sva-pitror

bālaiś ca krīḍaṇa-paraṁ samudārayantam |

mugdha-smitaṁ nija-bhuje dhṛta-modakaṁ ca

śrī-lāḍileya-lalitaṁ satataṁ bhajāmi ||4||

śrīmad-balānujam atīva priya-svarūpaṁ

saukhya-pradaṁ nija-janān atimānyatām |

śyāmāṅgam adbhutataraṁ sumukhaṁ sunetraṁ

śrī-lāḍileya-lalitaṁ satataṁ bhajāmi ||5||

subhrū-nasaṁ subhuja-daṇḍa-parāga-dāmaṁ

draṣṭavya-rūpam asitekṣaṇa-cāru-hāsam |

kāñcyā parāṅga-dhṛta-hāra-manoharantaṁ

śrī-lāḍileya-lalitaṁ satataṁ bhajāmi ||6||

go-vatsa-khelana-paraṁ gala-maukti-hāraṁ

vaṁśī-dharaṁ sughaṭa-nṛtya-karaṁ varaṁ ca |

gopī-gṛheṣu nitarāṁ navanīta-cauraṁ

śrī-lāḍileya-lalitaṁ satataṁ bhajāmi ||7||

dhyānāspadaṁ jagati pūrṇatamāvatāraṁ

santaṁ paraṁ nikhila-jīva-nikāya-ketum |

līlā-kadambam atilaṅghita-śatru-vargaṁ

śrī-lāḍileya-lalitaṁ satataṁ bhajāmi ||8||

ślokāṣṭakaṁ hi sumukhaṁ sumudā sva-citte

sandhāya nityam amalaṁ hari-bhaktidaṁ ca |

devālaye paṭhati tasya hariḥ svayaṁ ca

mokṣa-prado bhavati nūnam adabhra-buddheḥ ||9||

iti śrI-nārāyaṇa-bhaṭṭa-gosvāmi-viracitaṁ

śrī lāḍileyāṣṭakaṁ samāptam ||

vrajoddhāra-samaye śrī-nārāyaṇa-bhaṭṭaṁ prati sahāyakasya, taṁ prati rāsa-līlānukaraṇa-prerayituḥ śrī-lāḍileya-svarūpasyāṣṭakam idaṁ śrī-nārāyaṇa-bhaṭṭena viracitam | sa lāḍiḷeyaḥ śrī-nārāyaṇa-bhaṭṭasya sevita-vigrahaḥ, yo’dyāvadhiṁ nīmarāneti nagaryāṁ (alavara-rājye) āsīt | adhunā punaḥ vraja-vāsin ānandayitum ucca-grāme baladevasya mandire āgatvā virājate sma | varṣāṇastha-gosvāmi-priyālāla-mahodaya-sakāśāt idam aṣṭakaṁ prāptaṁ yat nīmarānā-nagaryāṁ lāḍileyasya mandire āsīt |

\*\*\*\*\*\*\*\*\*\*\*